Crusaders ontken homofobie | Netwerk24
Colin Mansbridge, grootbaas van die Crusaders. Foto: Getty Images
Stuff berig die aantygings is gemaak nadat ’n groep Crusaders die McDonalds in Langstraat besoek het ná afloop van die Superrugbykampioen se wedstryd teen die Stormers op Nuweland.
Sommige Crusaders is op sosiale media van “fisiek intimiderende” gedrag beskuldig, asook homofobiese uitlatings, dat hulle slap-gewrig-gebare gemaak het en met hoë stemtone gepraat het.
Die Crusaders het Maandag bevestig hulle is bewus van die aantygings.
“Mense beweer op sosiale media daar was ’n onderonsie tussen lede van die publiek en ’n groep Crusaders-spelers wat uitgegaan het vir iets te ete. Volgens die oorspronklike plasing het die spelers glo homofobiese gedrag getoon,” sê die Crusaders in ’n verklaring.
“Die drie spelers, spanbestuur en die Suid-Afrikaanse veiligheidsbeampte wat saam met hulle was, ontken die aantygings op sosiale media ten sterkste. Hulle is platgeslaan deur die bewerings en die implikasie van homofobiese gedrag.”
Volgens Colin Mansbridge, die Crusaders se uitvoerende hoof, is die franchise “toegewyd tot inklusiwiteit”.
“Dit is wat hierdie aantygings veral ontstellend maak,” sê hy.
“Ek sal weens die ernstige aard van die kwessie met die spelers en spanbestuur vergader met hul terugkeer na Christchurch. Ek is egter vol vertroue die spelers en die veiligheidsbeampte se weergawe van gebeure is akkuraat.”
Meer oor: Stormers | Crusaders | Superrugby | Homofobie